ปัจจัยความเสี่ยง ( Risk Factors)

แม้ว่าบริษัทฯ จะได้รับความเชื่อถือไว้ใจจากลูกค้าในเรื่องความปลอดภัยในการให้บริการบำบัดและกำจัดกากของเสีย อย่างไรก็ตาม บริษัทฯ ยังคงมีความเสี่ยงบางประการที่อาจเกิดขึ้น อันส่งผลกระทบต่อการดำเนินงานของบริษัทฯ และบริษัทย่อยอย่างมีนัยสำคัญ ได้แก่

(1) ความเสี่ยงจากการดำเนินงาน

เนื่องจากการดำเนินธุรกิจการให้บริการกำจัดกากของเสีย
ผู้ให้บริการต้องเป็นผู้รับผิดชอบความเสียหายที่เกิดขึ้นตั้งแต่รับกากของเสียจากโรงงานของลูกค้าซึ่งเป็นแหล่งกำเนิดของเสียไปจนถึงการกำจัดในขั้นตอนสุดท้าย
หากการดำเนินงานมีข้อบกพร่อง อันส่งผลให้เกิดผลกระทบต่อสุขภาพอนามัยของประชาชน
และ/หรือสิ่งแวดล้อม อาจเกิดข้อร้องเรียนจากประชาชน นอกจากนี้ ศูนย์มาบตาพุดและศูนย์แสมดำ
ซึ่งให้บริการบำบัดและกำจัดกากของเสียตั้งอยู่ในแหล่งชุมชน
ดังนั้นสังคมและชุมชนที่อยู่ใกล้เคียงศูนย์ทั้งสองแห่งอาจได้รับผลจากกระบวนการบำบัดของบริษัทฯ
อันส่งผลให้บริษัทฯ อาจถูกร้องเรียนจากผู้ที่ได้รับความเสียหาย หรือในกรณีที่รุนแรงที่สุด คือ บริษัทฯ
อาจจะต้องหยุดการให้บริการจนกว่าจะได้แก้ไขเรื่องดังกล่าวแล้วเสร็จ
ซึ่งจะส่งผลกระทบต่อรายได้ของบริษัทฯ

แนวทางแก้ไข บริษัทฯ
ได้ตระหนักถึงความเสี่ยงดังกล่าวจึงได้กำหนดแนวทางในการดำเนินงานเพื่อควบคุมและป้องกันความเสี่ยง
ดังนี้

1)  ยึดมั่นและปฏิบัติตามมาตรการลดผลกระทบสิ่งแวดล้อมและมาตรการติดตามตรวจสอบผลกระทบสิ่งแวดล้อม
    ที่กำหนดไว้ในรายงานการวิเคราะห์ผลกระทบสิ่งแวดล้อม (EIA)
    ที่ได้ผ่านความเห็นชอบจากสำนักงานนโยบายและแผนทรัพยากรธรรมชาติและสิ่งแวดล้อม
    กระทรวงทรัพยากรธรรมชาติและสิ่งแวดล้อม

2) ยึดมั่นและปฎิบัติตามประกาศ กฎ ระเบียบ ข้อบังคับ
ของหน่วยงานราชการในส่วนที่เกี่ยวข้องกับการดำเนินงานของบริษัทฯ อย่างเคร่งครัด

3)  ปฏิบัติงานให้เป็นไปตามระบบมาตรฐานการจัดการด้านสิ่งแวดล้อม ด้านความปลอดภัย
    อาชีวอนามัย และระบบการบริหารคุณภาพ เพื่อให้มั่นใจว่าการปฏิบัติงานของบริษัทฯ
    จะไม่ก่อให้เกิดผลกระทบต่อสิ่งแวดล้อมและชุมชน โดยในปี 2545
    ศูนย์มาบตาพุดและศูนย์แสมดำได้รับการรับรอง มาตรฐานการจัดการด้านสิ่งแวดล้อม ISO
    14001 จากสถาบัน TUV NORD และปี 2546
    ศูนย์มาบตาพุดและศูนย์แสมดำได้รับการรับรองมาตรฐานการจัดการด้านความปลอดภัย
    อาชีวอนามัยและสิ่งแวดล้อม มอก. 18001 จากสถาบันรับรองมาตรฐานไอเอสโอ (สรอ.)
    และต่อมาในปี 2547 ศูนย์แสมดำ
    ยังได้รับการรับรองมาตรฐานการจัดการด้านระบบการบริหาร คุณภาพ ISO 9001 จากสถาบัน
    TUV NORD กำกับดูแลการดำเนินงานให้เป็นไปตามกฎ ระเบียบ ข้อบังคับ
    คู่มืออำนาจดำเนินการ และนโยบายของบริษัทฯ
    ด้วยการจัดตั้งคณะกรรมการบริหารระบบการจัดการ เพื่อทำหน้าที่กำกับดูแล
    ติดตามและตรวจสอบการดำเนินงานของบริษัทฯ ให้เป็นไปตามกฎ ระเบียบข้อบังคับ
    คู่มืออำนาจดำเนินการ และนโยบายของบริษัทฯ ดังกล่าว

4)  จัดตั้งกองทุนคุ้มครองความเสียหายที่เกิดขึ้นอันเนื่องจากการดำเนินงานของบริษัทฯ

เพื่อให้มั่นใจว่า ผู้ที่ได้รับความเสียหายหรือได้รับผลกระทบอันเนื่องจากการดำเนินงานของบริษัทฯ
จะได้รับการเยียวยาแก้ไขและชดใช้ความเสียหายที่เกิดขึ้น

6) บริษัทฯ ได้ทำความเข้าใจกับประชาชนในพื้นที่ รวมถึงให้การสนับสนุนช่วยเหลือ
และเข้าไปมีส่วนร่วมกับกิจกรรมของชุมชนใกล้เคียง
เพื่อให้ชุมชนที่อยู่ใกล้เคียงและห่างไกลได้รู้จักบริษัทฯ
และเข้าใจกระบวนการบำบัดกากของเสียของบริษัทฯ

(2) ความเสี่ยงจากการมีบริษัทคู่แข่ง

ความเสี่ยงที่เกิดจากการแข่งขันอย่างรุนแรงด้านราคาในช่วงที่กรมโรงงานอุตสาหกรรมเปิดเสรีส่งเสริมให้เอกชนเข้ามาทำธุรกิจให้บริการบำบัดกากของเสีย
ผู้ประกอบการที่มีธุรกิจขนาดเล็กกว่าจะทำการแข่งขันด้านราคาทำให้เกิด PRICE WAR อย่างรุนแรง
เพื่อพยายามให้ได้มาซึ่งฐานลูกค้า ดังนั้น
การตัดราคาจึงเป็นหนทางเดียวที่รวดเร็วและมีประสิทธิภาพในการดึงดูดลูกค้า
และถ้าหากบริษัทที่มีขนาดใหญ่กว่าตอบโต้การกระทำดังกล่าวโดยการเข้าร่วมแข่งขันด้านราคา
จะทำให้อุตสาหกรรมตกต่ำลง ส่วนต่างของรายได้และค่าใช้จ่ายจะถูกบีบให้เล็กลง
สิ่งนี้ไม่เพียงแต่เป็นผลร้ายต่อสถานะทางการเงินแต่ยังทำให้เกิดผลกระทบด้านลบแก่ลูกค้า
เนื่องจากคุณภาพในการดำเนินงานรวมถึงการบริการต่างๆ จะต่ำลงมากกว่ามาตรฐาน

แนวทางแก้ไข แม้ว่ามีความเสี่ยงที่เกิดจากการแข่งขันด้านราคาที่ไม่สมเหตุสมผล แต่บริษัทฯ เชื่อว่า
กลยุทธ์ด้านราคาจะเพียงแค่ทำให้เกิดการรับรู้ในหมู่ผู้ใช้บริการ (Awareness)
แต่จะไม่สามารถดำเนินอยู่ได้นานในธุรกิจนี้
เนื่องจากธุรกิจนี้จำเป็นต้องใช้เงินทุนจำนวนมากในการสร้างหลุมฝังกลบที่มีความปลอดภัยและได้มาตรฐานเป็นที่ยอมรับของสากล
และบริษัทฯ
เน้นคุณภาพของการบริการซึ่งจะเป็นกุญแจสำคัญในการสร้างความผูกพันและเสริมสร้างความภักดีของลูกค้า
และบริษัทฯ เชื่อว่า การที่บริษัทฯ ประกอบธุรกิจด้วยความจริงใจ ซื่อสัตย์
จะช่วยดึงดูดและรักษาลูกค้าให้มีความผูกพันกับบริษัทฯ อย่างยั่งยืน นอกจากนี้
เมื่อพิจารณาจากความได้เปรียบในเชิงธุรกิจ ถือได้ว่าบริษัทฯ ได้เปรียบกว่าคู่แข่งขันหลายประการ
ได้แก่

1)  บริษัทฯ
    ได้รับใบอนุญาตประกอบกิจการโรงงานบำบัดและกำจัดของเสียรวมประเภทหรือชนิดของโรงงานลำดับที่
    101, 105 และ106
    ซึ่งสามารถให้บริการด้านการกำจัดกากของเสียให้แก่ลูกค้าได้อย่างครบวงจร

2)  บริษัทฯ ได้รับรองมาตรฐานระบบ ISO 9001, ISO 14001 และ มอก.18001 ซึ่งเป็นสิ่ง

สำคัญในการพิจารณาการส่งกากอุตสาหกรรมของโรงงานที่ได้รับการรับรองมาตรฐานอุตสาหกรรม

3)  บริษัทฯ มีมาตรฐานการจัดการเทียบเท่ากับมาตรฐานของ EU และสหรัฐอเมริกา

4)  บริษัทฯ มีกระทรวงอุตสาหกรรมเป็นผู้ถือหุ้นใหญ่ เป็นการเปิดโอกาสให้บริษัทฯ

เข้ามาเป็นสถาบันในด้านบริหารสิ่งแวดล้อม

5)  บริษัทฯ มีทีมฉุกเฉินที่มีประสิทธิภาพพร้อมให้บริการตลอด 24 ชั่วโมง

6)  บริษัทฯ มีห้องปฏิบัติการวิเคราะห์ที่มีประสิทธิภาพและได้รับการขึ้นทะเบียนห้อง

ปฎิบัติการวิเคราะห์เอกชนจากกรมโรงงานอุตสาหกรรมอย่างถูกต้อง

7)  ลูกค้าให้การยอมรับ เชื่อถือ และไว้วางใจในเรื่องการกำจัดและบำบัดกากของเสีย

(3) ความเสี่ยงจากการความคุ้มครองภายใต้สัญญาประกันภัย

บริษัทฯ มีความเสี่ยงที่เกี่ยวข้องกับการประกอบธุรกิจปกติของบริษัทฯ
ซึ่งหากมีภัยพิบัติหรือเหตุสุดวิสัยเกิดขึ้น
อาจก่อให้เกิดผลกระทบต่อความสามารถในการดำเนินการและกระแสเงินสดของบริษัทฯอย่างมีนัยสำคัญ

แนวทางแก้ไข ในส่วนที่เกี่ยวกับการคุ้มครองการเสี่ยงภัยในทรัพย์สินของบริษัทฯ บริษัทฯ
ได้ทำกรมธรรม์ประกันความเสี่ยงภัยทรัพย์สินไว้กับบริษัทประกันภัยที่มีชื่อเสียงเป็นที่ยอมรับ
โดยทรัพย์สินที่เอาประกันภัยเป็นทรัพย์สินสำคัญที่ใช้ในการดำเนินงานของบริษัทฯ
กรมธรรม์จะคุ้มครองทรัพย์สินและวินาศภัยให้กับศูนย์มาบตาพุดและศูนย์แสมดำ

(4) ความเสี่ยงของการลงทุนในบริษัทย่อย

ในกรณีที่บริษัทย่อยไม่สามารถหาแหล่งเงินทุนเพื่อสนับสนุนการขยายการลงทุน บริษัทฯ
ในฐานะผู้ถือหุ้น จำเป็นต้องช่วยเหลือสนับสนุนการหาเงินเพื่อเป็นแหล่งเงินทุนสนับสนุนโครงการใหม่
ดังนั้น หากผลการดำเนินงานของบริษัทย่อยไม่เป็นไปตามแผน บริษัทฯ
ในฐานะผู้ถือหุ้นอาจได้รับผลกระทบจากการลงทุนและ
มีความเสี่ยงที่จะไม่ได้รับผลตอบแทนจากการลงทุนตามที่กำหนดไว้

แนวทางแก้ไข บริษัทฯ มีสถานะทางการเงินที่มั่นคงเพียงพอ จึงไม่กระทบต่อสภาพคล่องของบริษัทฯ
อย่างไรก็ตามบริษัทฯ คาดว่า บริษัทย่อยจะดำเนินการได้อย่างเต็มที่ในไม่ช้านี้
โดยการลงทุนของบริษัทฯ จะเน้นในการขยายขอบเขตธุรกิจให้มากขึ้น
รวมทั้งการลงทุนในธุรกิจที่จะสามารถส่งเสริมบริการของบริษัทฯ ในอนาคต

(5) ความเสี่ยงอันเกิดจากต้องพึ่งพาบุคลากรที่มีความชำนาญเฉพาะด้าน

ธุรกิจของบริษัทฯ ต้องอาศัยบุคลากรที่มีความรู้ ความชำนาญเป็นพิเศษ
โดยต้องอาศัยการเรียนรู้และประสบการณ์จากการทำงานเป็นหลัก ดังนั้น หากบริษัทฯ
สูญเสียบุคลากรผู้มีประสบการณ์ในธุรกิจนี้ ไม่ว่าด้วยเหตุผลใดก็ตาม
ย่อมจะมีผลกระทบต่อความสามารถในการดำเนินธุรกิจของบริษัทฯ

แนวทางแก้ไข บริษัทฯ ได้มีมาตรการในการลดความเสี่ยงจากการสูญเสียบุคคลากรดังกล่าว คือ
บริษัทฯ
ได้เปิดโอกาสให้พนักงานทุกระดับชั้นมีโอกาสเข้าอบรมและพัฒนาตนเองในองค์ความรู้ที่เกี่ยวข้องกับธุรกิจของบริษัทฯ

(6) ความเสี่ยงที่จะไม่ได้รับการต่ออายุสัญญาเช่า

บริษัทฯ ได้ทำสัญญาเช่าศูนย์แสมดำกับกรมโรงงานอุตสาหกรรม เนื่องจากสัญญาเช่าศูนย์
แสมดำระหว่างบริษัทฯ กับกรมโรงงานอุตสาหกรรมจะหมดในเดือนตุลาคม พ.ศ. 2549 บริษัทฯ
จึงมีความเสี่ยงที่อาจจะไม่ได้รับการต่ออายุสัญญาเช่า
หรือมีความเสี่ยงที่กรมโรงงานอุตสาหกรรมจะเปลี่ยนแปลงรายละเอียดในสัญญาที่ได้จัดทำขึ้นใหม่
เช่น การขึ้นค่าเช่า

แนวทางแก้ไข เนื่องจากกระทรวงอุตสาหกรรมถือหุ้นในบริษัทฯ และมีสัมพันธภาพที่ดีกับบริษัทฯ
มาเป็นระยะเวลานาน
จึงเป็นข้อได้เปรียบของบริษัทฯในการที่จะมีโอกาสได้ต่ออายุสัญญาเช่าศูนย์แสมดำมากกว่าผู้ประกอบการรายอื่น

(7) ความเสี่ยงจากการกู้เงินอัตราดอกเบี้ยลอยตัว

การเปลี่ยนแปลงของอัตราดอกเบี้ยในอนาคต ย่อมจะส่งผลกระทบต่อการดำเนินงาน และ

กระแสเงินสดของบริษัทฯ จากการที่บริษัทได้ทำสัญญาเงินกู้อัตราดอกเบี้ยลอยตัว
แต่เนื่องจากปัจจุบันตลาดการเงินมีสภาพคล่องที่ล้นระบบ
จึงทำให้อัตราดอกเบี้ยในตลาดขณะนี้ยังคงอยู่ในอัตราต่ำ

แนวทางแก้ไข บริษัทฯ ได้มีการติดตามภาวะการเคลื่อนไหวของอัตราดอกเบี้ยอย่างใกล้ชิด บริษัทฯ
จึงคาดว่าจะไม่ได้รับผลกระทบหรือมีความเสี่ยงจากการเปลี่ยนแปลงของอัตราดอกเบี้ยแต่อย่างใด
นอกจากนี้แล้วบริษัทฯยังมีสัญญาที่จะสามารถชำระหนี้ก่อนกำหนดได้อีกด้วย

(8) ความเสี่ยงด้านเครดิต 

ความเสี่ยงด้านเครดิต หมายถึง
ความเสี่ยงที่เกิดจากการที่คู่สัญญาไม่สามารถปฏิบัติตามสัญญาหรือข้อตกลงที่ทำไว้กับบริษัทฯ

แนวทางแก้ไข ในการบริหารความเสี่ยง บริษัทฯจะทำการวิเคราะห์ฐานะทางการเงิน
ความสามารถในการชำระหนี้ และประวัติในการชำระหนี้ที่ผ่านมาของคู่ค้า โดยบริษัทฯ
กำหนดให้เครดิตในการชำระเงินภายใน 30 วัน นับตั้งแต่วันที่ระบุในใบเรียกเก็บเงิน
ทั้งนี้หากล่าช้ากว่ากำหนดเวลาชำระเงินดังกล่าว บริษัทฯ จะคิดอัตราดอกเบี้ยร้อยละ 15 ต่อปี

 (9) ความเสี่ยงด้านสภาพคล่อง 

ความเสี่ยงด้านสภาพคล่อง หมายถึง
ความเสี่ยงที่เกิดจากความเป็นไปได้ที่ลูกค้าไม่สามารถชำระหนี้ให้แก่บริษัทฯ ภายในกำหนดเวลา

แนวทางแก้ไข โดยปกติบริษัทฯ
มีมาตรการในการบริหารความเสี่ยงด้านสภาพคล่องโดยทำการประเมินความสามารถทางการเงินของลูกค้าเป็นระยะๆ
และกำหนดระเบียบในการติดตามทวงถามหนี้เพื่อให้มีการเร่งรัดการชำระหนี้อย่างใกล้ชิด